哭韓淮端公兼上崔中丞
作者：劉商
朝代：唐

paragraphs: 堅貞與和璧，利用歸干將。
金玉徒自寶，高賢無比方。
挺生巖松姿，孤直凌雪霜。
亭亭結清陰，不競桃李芳。
讀書哂霸業，翊贊思皇王。
千載有疑議，一言能否臧。
儒風久淪弊，顏閔壽不長。
邦國豈殄瘁，斯人今又亡。
別離長春草，存沒隔楚鄉。
聞問尚書慟，淚凝向日黃。
奄忽薤露晞，杳冥泉夜長。
賢愚自修短，天色空蒼蒼。
銘旌歛歸魂，荆棘生路傍。
門柳日蕭索，繐帷掩空堂。
燈孤晦處明，高節歿後彰。
芳蘭已灰燼，幕府留餘香。
常愛獨坐尊，繡衣如雁行。
至今虛左位，言發淚霑裳。